燒冶之術與煤礦略同。掘取其石，用煤餅裹叢架，外夯築土爐，炭與石皆載於內，爐上用燒硫舊渣覆之，中隆一頂，透圓孔，其中火會力時，孔內自透黃焰。及焰起，細查之，覓一陶盂，盂當中隆起，邊弦捲成魚袋樣，更覆於孔上。石精感受火神，化出黃光飛走，遇盂掩住，不能上飛，則化成汁液，靠著盂底，其液入弦袋之中，其弦又透小眼，流入冷道，循槽入小池，凝結而成硫矣。